לוריין בויל

ביוגרפיה

בויל נולדה באוקלנד. היא בוגרת אוניברסיטת ברקלי בקליפורניה.

2006

במשחקי חבר העמים שנערכו במלבורן, אוסטרליה בשנת 2006 זכתה בויל במדליית ארד במשחה שליחות 4x200 מטר חופשי (8:02.20 דקות). נוסף לכך, היא סיימה במקום שמיני במשחה ל-200 מטר חופשי בתוצאה של 2:00.90 דקות.

2008

בויל השתתפה באולימפיאדת בייג'ינג (2008) במשחה שליחות 4x200 מטר חופשי וכשחיינית שנייה היא קבעה ב"זינוק שליחות" תוצאה של 1:58.01 דקות, אך השחיינית השלישית פסלה וכך גם קבוצתה.

2010

במשחקי חבר העמים שנערכו בדלהי, הודו בשנת 2010 היא זכתה במדליית כסף במשחה שליחות 4x200 מטר חופשי (7:57.46 דקות). נוסף לכך, היא סיימה במקום חמישי במשחה ל-400 מטר חופשי בתוצאה של 4:09.45 דקות ובמקום שביעי במשחה ל-200 מטר חופשי בתוצאה של 1:58.96 דקות.

2011

באוניברסיאדת שנג'ן (2011) שנערכה בשנג'ן, סין בשנת 2011 זכתה בויל ב-5 מדליות, מהן 2 זהב, 2 כסף ו-1 ארד. מדליות זהב, במשחה ל-400 מטר חופשי (4:07.78 דקות) ובמשחה ל-800 מטר חופשי (8:26.30 דקות). מדליות כסף, במשחה ל-200 מטר חופשי (1:59.19 דקות) ובמשחה שליחות 4x200 מטר חופשי (7:59.60 דקות, כשחיינית אחרונה - 1:58.60 דקות) ומדליית ארד במשחה ל-1500 מטר חופשי (16:26.37 דקות).

2012

באולימפיאדת לונדון (2012) סיימה בויל במקום רביעי במשחה ל-800 מטר חופשי בשיא ניו זילנד חדש של 8:22.72 דקות. כבר בשלב המוקדמות היא קבעה שיא ניו זילנד חדש של 8:25.91 דקות. נוסף לכך, היא סיימה במקום שמיני במשחה ל-400 מטר חופשי בתוצאה של 4:06.25 דקות. בשלב המוקדמות היא קבעה שיא ניו זילנד חדש של 4:03.63 דקות ועלתה מהמקום הרביעי למשחה הגמר.

אלופת עולם (בריכת 25 מטר)

באליפות העולם בשחייה (בריכת 25 מטר) שנערכה באיסטנבול שבטורקיה בדצמבר 2012 זכתה בויל בשתי מדליות, זהב וארד. מדליית זהב במשחה ל-800 מטר חופשי בתוצאה של 8:08.62 דקות, לפני לוטה פריס מדנמרק (8:10.99 דקות) וקלואה סוטון מארצות הברית (8:15.53 דקות). תוך כדי המשחה היא קבעה תוצאה של 4:01.85 דקות ב-400 מטר. יממה לאחר מכן, ביום הולדתה, היא זכתה במדליית ארד במשחה ל-400 מטר חופשי בתוצאה של 4:01.24 דקות, אחרי מלני קוסטה מספרד (4:01.18 דקות) וקלואה סוטון (4:01.20 דקות). נוסף לכך, היא סיימה במקום שמיני במשחה ל-200 מטר חופשי בתוצאה של 1:57.27 דקות, בשלב המוקמות היא קבעה שיא אישי חדש של 1:55.40 דקות ועלתה מהמקום הרביעי.

שלוש מדליות ארד באליפות העולם

באליפות העולם בשחייה שנערכה בברצלונה ספרד ביולי 2013 זכתה בויל ב-3 מדליות ארד, במשחה ל-400 מטר חופשי בתוצאה של 4:03.89 דקות, אחרי קייטי לדקי מארצות הברית שקבעה שיא אישי חדש של 3:59.82 דקות ומלני קוסטה שקבעה אף היא שיא אישי חדש של 4:02.47 דקות, במשחה ל-800 מטר חופשי בשיא אוקיאניה חדש של 8:18.58 דקות, שיפור לשיאה מהמוקדמות (8:21.00 דקות), אחרי לדקי שקבעה שיא עולם חדש של 8:13.86 דקות ולוטה פריס (8:16.32 דקות) ובמשחה ל-1500 מטר חופשי בשיא אוקיאניה חדש נוסף של 15:44.71 דקות, אחרי לדקי שקבעה שיא עולם חדש של 15:36.53 דקות ולוטה פריס שקבעה שיא אירופה חדש של 15:38.88 דקות.

שיאנית עולם (בריכת 25 מטר)

בתחרות שנערכה בבריכת 25 מטר בוולינגטון, ניו זילנד באוגוסט 2014 קבעה בויל במשחה ל-1500 מטר חופשי שיא עולם חדש של 15:22.68 דקות, שיפור לשיא העולם בן ה-8 חודשים של מיריה בלמונטה מספרד (15:26.95 דקות). שיא זה החזיק מעמד 4 חודשים ונשבר על ידי בלמונטה (15:19.71 דקות).

2015

באליפות העולם שנערכה בקאזאן רוסיה באוגוסט 2015 זכתה בויל בשתי מדליות כסף, במשחה ל-800 מטר חופשי בשיא אוקיאניה חדש של 8:17.65 דקות, אחרי קייטי לדקי שקבעה שיא עולם חדש של 8:07.39 דקות ולפני ג'סמין קרלין מבריטניה (8:18.15 דקות) ובמשחה ל-1500 מטר חופשי בשיא אוקיאניה חדש של 15:40.14 דקות, אחרי קייטי לדקי שקבעה שיא עולם חדש נוסף של 15:25.48 דקות ולפני בוגלרקה קפש מהונגריה שקבעה שיא לאומי חדש של 15:47.09 דקות. נוסף לכך, היא סיימה במקום חמישי במשחה ל-400 מטר חופשי בתוצאה של 4:04.38 דקות.